สรรพสามิตใจชื้น เดือนธ.ค.รายได้ดี
เศรษฐกิจท้ายปีดีขึ้น สรรพสามิตเก็บภาษีเดือน ธ.ค.เกินเป้า ผลจากมาตรการรัฐ กระตุ้นยอดซื้อสินค้า
10 ม.ค. 2560

เศรษฐกิจท้ายปีดีขึ้น สรรพสามิตเก็บภาษีเดือน ธ.ค.เกินเป้า ผลจากมาตรการรัฐ กระตุ้นยอดซื้อสินค้า
นายสมชาย พูลสวัสดิ์ อธิบดีกรมสรรพสามิต เปิดเผยว่า เดือน ธ.ค. 2559 กรมสรรพสามิตจัดเก็บภาษีได้ 4.47 หมื่นล้านบาท เกินกว่าเป้า 856 ล้านบาท หรือ 1.82% และสูงกว่าช่วงเดียวกันปีก่อน 2.45% เป็นผลจากเศรษฐกิจในเดือนสุดท้ายของปีคึกคัก จากมาตรการกระตุ้นเศรษฐกิจรัฐบาล ทำให้ประชาชนใช้จ่ายซื้อสินค้าและบริการ และเดินทางโดยรถยนต์จำนวนมาก จนรายได้ภาษีสรรพสามิตน้ำมันเกินเป้า 1,800 ล้านบาท หรือ 11.66% และภาษีเบียร์เกินเป้า 1,590 ล้านบาท หรือ 20% รวมทั้งภาษีสรรพสามิตรถจักรยานยนต์เกินเป้า 33 ล้านบาท หรือ 13.69% เนื่องจากผู้มีรายได้น้อยโดยเฉพาะเกษตรกรมีรายได้เพิ่มขึ้น จากมาตรการช่วยเหลือของรัฐบาลและราคาพืชผลการเกษตรดีขึ้น
อย่างไรก็ตาม การเก็บภาษีของกรมสรรพสามิต 3 เดือนแรกของปีงบประมาณ 2560 มีจำนวน 1.32 แสนล้านบาท ต่ำกว่าเป้า 2,153 ล้านบาท หรือ 1.60% โดยภาษีน้ำมันเก็บเกินเป้า 3,258 ล้านบาท และภาษีเบียร์เกินเป้า 2,191 ล้านบาท แต่ภาษีรถยนต์ต่ำกว่าเป้า 2,183 ล้านบาท ภาษีสุราต่ำกว่าเป้า 2,207 ล้านบาท และภาษียาสูบต่ำกว่าเป้า 2,775 ล้านบาท